Vyf sterf glo in ontploffing by Gloria-mynArgieffoto. Die departement van minerale hulpbronne het Donderdag gesê die soek-en-reddingsoperasie na meer as 20 mense wat ondergronds by die Koornfontein Gloria-steenkoolmyn in Mpumalanga vasgekeer is, word vertraag weens ŉ gebrek aan ventilasie in die skag. Maroela Media het vroeër berig die groep van 22 mense, vermoedelik burgers van Lesotho, is ondergronds in die myn vasgekeer ná ŉ gasontploffing. Die myn is sowat 36 km buite Middelburg geleë. Brig. Leonard Hlathi, provinsiale polisiewoordvoerder, het bevestig een van die oorledenes se liggaam is intussen na die oppervlak gebring, terwyl nog ŉ man lewend gered is. EWN berig egter vyf sterftes is reeds bevestig. Intussen sê die departement van minerale hulpbronne dat mynreddingsdienste gasmonsters sal neem om die metaanvlakke in die skag te toets. “Al die kabels wat krag aan die ventilasiewaaiers voorsien is gesteel en dit bemoeilik die reddingspoging,” sê die departement in ŉ verklaring. Dié kabels moet gevolglik eers weer aangelê word voordat die reddingspoging kan voortgaan. Maroela Media het vroeër berig 42 Lesotho-burgers het na bewering Woensdag ondergronds gegaan om kabels te steel toe daar ŉ gasontploffing was. Twintig van hulle kon glo na veiligheid beweeg, maar die 22 ander is agtergelaat. Die Gloria-myn is deel van Optimum Coal se bates wat deur die omstrede Gupta-familie besit word. Die Guptas se mynbates is verlede jaar onder sakeredding geplaas. Die myn is sedert September gesluit nadat honderde mynwerkers nie salarisse ontvang het nie. Die myn loop sedertdien gereeld onder kabeldiewe deur.